Hallen synagogaisku

Hallen synagogaisku oli äärioikeistolainen terrori-isku, joka tapahtui Saksan Hallessa sijaitsevan synagogan edustalla ja läheisessä ravintolassa sekä läheisessä Landsbergin kaupungissa 9. lokakuuta 2019. Tekijän tarkoituksena oli päästä synagogan sisälle, mutta tekijä ei onnistunut tässä. Iskussa kuoli kaksi ja kolme loukkaantui.

Tekijä oli 27-vuotias uusnatsi Stephan Balliet, joka haavoittui pidättämisensä yhteydessä poliisin kanssa käydyssä ampumavälikohtauksessa. Christchurchin moskeijaiskujen tapaan hän kuvasi iskun suorana lähetyksenä Twitch-palveluun ja oli jo viikkoa aikaisemmin julkaissut internetissä juutalaisvastaisen manifestin.

 Uhrit 
Ensimmäinen uhri oli 40-vuotias nainen, joka käveli synagogan ohi. Toinen uhri oli ravintolassa ollut 20-vuotias mies.

 Epäilty 
Iskun tekijä oli äärioikeistolainen 27-vuotias Stephan Balliet, joka asui äitinsä kanssa Heldbran kylässä. Hänen kerrotaan viettäneen paljon aikaa internetissä. Hän valmistui lukiosta ja opiskeli kemiaa ylemmällä asteella, mutta joutui keskeyttämään opinnot. Tämän jälkeen hän työskenteli lähetysteknikkona.

 Oikeudenkäynti 
Oikeudenkäynnissä syytetty kielsi holokaustin, mikä on Saksassa rikos. Oikeudessa Balliet pyysi anteeksi vain ohikulkeneen naisen ampumista ja sanoi, ”ettei halunnut tappaa valkoisia”. Balliet tuomittiin kahdesta murhasta ja useasta murhan yrityksestä elinkautiseen vankeusrangaistukseen.

 Lähteet 

Luokka:Vuoden 2019 terrori-iskut
Luokka:Juutalaisiin kohdistuneet joukkomurhat ja vainot
Luokka:Uusnatsismi
Luokka:Murhat Saksassa
Luokka:Joukkoampumiset Saksassa
Luokka:Rasismi Saksassa
Luokka:Saksi-Anhaltin historia